РЕШЕНИЕ НА СЪВЕТА
от 7 юли 2009 година
относно наличието на прекомерен дефицит в Латвия
(2009/591/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като взе предвид съображенията, представени от Латвия,
като има предвид, че:
(1)
Съгласно член 104 от Договора държавите-членки трябва да избягват прекомерния държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за укрепване на условията за ценова стабилност и за висок устойчив растеж, водещ до създаване на трудова заетост.
(3)
Процедурата при прекомерен дефицит (ППД) съгласно член 104 от Договора, изяснена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1), който е част от Пакта за стабилност и растеж, предвижда вземането на решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителни разпоредби, свързани с прилагането на ППД. С Регламент (ЕО) № 3605/93 на Съвета (2) се определят подробни правила и определения за прилагането на разпоредбите от посочения протокол.
(4)
Реформата на Пакта за стабилност и растеж от 2005 г. има за цел да засили ефективността и икономическата му основа, както и да запази устойчивостта на публичните финанси в дългосрочен план. По-специално, тя има за цел да гарантира, че икономическият и бюджетният контекст са взети предвид изцяло на всеки етап от ППД. По този начин Пактът за стабилност и растеж осигурява рамката на държавните политики за бързо възстановяване на стабилното състояние на бюджета, като в същото време отчита икономическата ситуация.
(5)
Член 104, параграф 5 от Договора изисква Комисията да изпрати становище до Съвета, ако тя счита, че в дадена държава-членка е налице или може да възникне прекомерен дефицит. Като взе предвид доклада си в съответствие с член 104, параграф 3 от Договора и становището на Икономическия и финансов комитет в съответствие с член 104, параграф 4 от Договора, Комисията заключи, че в Латвия е налице прекомерен дефицит. Следователно Комисията изпрати становище на Съвета по отношение на Латвия на 2 юли 2009 г. (3)
(6)
Член 104, параграф 6 от Договора предвижда, че Съветът следва да разгледа всички съображения, които заинтересованата държава-членка желае да представи, преди да реши след цялостна оценка дали е налице прекомерен дефицит. В случая с Латвия цялостната оценка води до следните заключения.
(7)
Съгласно нотификация във връзка с ППД от април 2009 г. консолидираният държавен дефицит на Латвия е достигнал 4,0 % от БВП през 2008 г., като по този начин превишава референтната стойност от 3 % от БВП. Освен това дефицитът не е близо до референтната стойност от 3 % от БВП. Превишението над референтната стойност може обаче да се определи като извънредно по смисъла на Договора и на Пакта за стабилност и растеж. По-специално, то е вследствие на силен спад в икономиката по смисъла на Договора и Пакта за стабилност и растеж. Според прогнозата на службите на Комисията от пролетта на 2009 г. се предвижда ръстът на реалния БВП в Латвия да бъде подчертано отрицателен през 2009 г., като след спад от 4,6 % през 2008 г. намалението на БВП ще достигне до 13,1 %; по-актуалните показатели свидетелстват дори за по-голямо свиване през 2009 г. - от порядъка на 18 %.
Вследствие на това заложените през декември 2008 г. в рамките на програмата на Общността за финансова подкрепа на платежния баланс цели, а именно 5,3 % от БВП през 2009 г., 4,9 % от БВП през 2010 г. и под 3 % през 2011 г., вече не са реалистични. Освен това превишението над референтната стойност не може да се счита за временно. Според прогноза на службите на Комисията от пролетта на 2009 г., като се отчетат бюджетните мерки за 2009 г., основани единствено на приетите през декември 2008 г. изменения в бюджета, дефицитът ще нарасне от 4,0 % от БВП през 2008 г. до 11,1 % от БВП през 2009 г. и при условие че политиката остане непроменена, ще се влоши допълнително до 13,6 % от БВП през 2010 г. Вследствие на приемането на пакета от нови мерки за консолидация от латвийските власти през юни 2009 г. и на обявените по-нататъшни мерки за 2010 г., както и при условие на тяхното цялостно изпълнение, консолидираният държавен дефицит може да достигне 10 % от БВП през 2009 г., 8,5 % през 2010 г. и 6 % през 2011 г. (4) Поради това, въпреки че превишението на дефицита за 2008 г. над референтната стойност изглежда извънредно, дефицитът не бе близо до референтната стойност и превишението не може да се счита за временно. Следователно критерият за дефицита в Договора не е изпълнен.
(8)
Консолидираният брутен държавен дълг бе в размер на 19,5 % от БВП през 2008 г., т.е доста под референтната стойност от 60 % от БВП. Все пак предвижданията за него показват тенденция към бързо нарастване (според прогнозата на службите на Комисията от пролетта на 2009 г., при допускане за пълното усвояване до 2011 г. на международното финансово подпомагане, предназначено за Латвия - увеличение до 34,1 % от БВП през 2009 г. и 50,1 % от БВП през 2010 г.). Като се отчетат новите мерки за консолидация, приети през юни 2009 г., и по-нататъшните планове за консолидация, обявени от властите за 2010-2012 г., зависещи от това дали и до каква степен правителството предвижда допълнителни заеми във връзка с необходимостта от стабилизиране на финансовия сектор, съотношението на брутния държавен дълг може да надхвърли референтната стойност от 60 % от БВП през 2012 г. дори и при подходящи коригиращи действия.
(9)
Въздействието върху бюджета на финансирания на капиталов принцип стълб, въведен от латвийското правителство в рамките на цялостната реформа на пенсионната система, ще бъде взето предвид в съответствие с разпоредбите на Пакта за стабилност и растеж. Въпреки че прилагането на тези реформи води до временно влошаване на състоянието на бюджета, дългосрочната устойчивост на публичните финанси видимо се подобрява. Според прогнозата на службите на Комисията съвкупните разходи за тази реформа в Латвия възлизат на 1,6 % от БВП през 2008 г. и поради временното намаление на осигурителните вноски от 8,0 % на 2,0 % през 2009 г. - на - 0,4 % през 2009 и 2010 г. Ставката на социалноосигурителните вноски, прехвърлени към финансирания на капиталов принцип втори стълб, е планирано да нарасне до 4 % през 2011 г. и до 6 % през 2012 г., вследствие на което се предвижда увеличение на съвкупните разходи за реформата през 2011-2012 г., съответно на 0,8 и 1,2 процентни пункта от БВП. Съгласно Пакта за стабилност и растеж тези разходи могат да бъдат взети предвид на линейно дегресивна база за преходен период единствено при условие че дефицитът остава близо до референтната стойност. Тъй като през 2008 г. дефицитът не бе близо до референтната стойност и според прогнозите на Комисията той няма да бъде близо до референтната стойност и през 2009 г. и 2010 г., разходите за пенсионната реформа не могат да бъдат взети под внимание.
(10)
Съгласно член 2, параграф 4 от Регламент (ЕО) № 1467/97 „значимите фактори“ могат да бъдат взети предвид при етапите, водещи до вземане на решение на Съвета за наличието на прекомерен дефицит в съответствие с член 104, параграф 6 от Договора само ако е изпълнено двойното условие - дефицитът да бъде близо до референтната стойност и превишението над референтната стойност да е временно. В случая с Латвия двойното условие не е изпълнено. Следователно значимите фактори не са взети предвид при етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Латвия е налице прекомерен дефицит.
Член 2
Адресат на настоящото решение е Република Латвия.
Съставено в Брюксел на 7 юли 2009 година.